ভারতে পাচারকালে আজ বুধবার সন্ধ্যায় বেনাপোলের সাদিপুর সীমান্ত থেকে ১২ জনকে উদ্ধার করেছে   আটককৃতরা হলো- বাগেরহাটের মড়লগঞ্জের নার্গিস (১৪), কুলসুম বেগম(১৯), খলিলুর রহমান(২৫),  ইব্রহিম শিকদার (২৮), আমিন হাওলাদার (২৮), সেলিম শেখ (৩০) ও তার কন্যা শারমিন (৯), নাসির তালুকদার (২৬), আবুল বাশার (২৯), সরোয়ার (৩২), সুমন ফকির (৩১) এবং পিরোজপুরের হানিফ মিয়া (৩৪)। ২২-বিজিবি বেনাপোল চেকপোস্ট ক্যাম্পের কমান্ডার লিয়কত আলী জানান, ভালো কাজের প্রলোভন দেখিয়ে একটি পাচারকারী চক্র বেশ কয়েকজন নারী ও শিশু ভারতে পাচার করছে এ ধরনের গোপন সংবাদ পেয়ে বুধবার সন্ধ্যায় সাদিপুর সীমান্তে অভিযান চালানো হয়।  এসময় অভিযান চালিয়ে ৮ জন পুরুষ, ৩ জন নারী ও এক শিশুকে আটক করা হয়। তবে বিজিবির উপস্থিতি টের পেয়ে আগে ভাগেই পালিয়ে যায় পাচারকারীরা। আটককৃত নার্গিস জানান, পাচারকারীরা তাদের কাছ থেকে মাথাপিছু মোটা অংকের টাকা নিয়ে ভালো কাজ দেয়ার কথা বলে ভারতে নিয়ে যাচ্ছিলো। সীমান্তে একটি বাঁশবাগানে দালালরা তাদের লুকিয়ে রাখার সময় বিজিবি সদস্যরা তাদের আটক করে। বিজিবি সদস্যরা উদ্ধারকৃতদের বেনাপোল পোর্ট থানায় সোপর্দ করেছে। এ ব্যাপারে মামলা হয়েছে সংশ্লিষ্ট থানায়।